Ilmavoimien loppusodassa rajuja ylilyöntejä: Varusmiehet paljain jaloin pitkiä aikoja lumihangessa, pakotettiin avantoon
01.04.2019 klo 10:28
Ilmavoimien Jämsän Hallissa järjestetyn loppusodan ylilyönneistä on tulossa syytteet yli kahdellekymmenelle. Joukossa on ammattisotilaita ja varusmiehiä.
Epäillyt ylilyönnit ovat tapahtuneet harjoituksen maaliosastojen kiinniottojen ja kuulustelujen yhteydessä. TUOMO HYTTINEN
Tapahtumista juuri valmistuneen esitutkinnan mukaan kahdeksaa harjoituksen maaliosastoihin kuulunutta varusmiestä oli kohdeltu niin rajusti, että toiminta täyttää pahoinpitelyn ja palvelusrikoksen tunnusmerkit.
Pääesikunnan mukaan tutkinnassa epäillään, että varusmiehiä oli muun muassa tahallaan kylmetetty riisumalla heiltä vaatteita ja kenkiä, sekä pitämällä heitä tämän jälkeen pitkiä aikoja lumihangessa. Lisäksi joitakin varusmiehiä oli pidetty lyhyitä aikoja myös avannossa.
Osa varusmiehistä joutui tapahtumien jälkeen käymään lääkärissä lievien kylmälle altistumisvammojen takia.
Iltalehti kertoi joulukuussa, että pääesikunta on aloittanut esitutkinnan ilmavoimien joukkokoulutuskauden päättöharjoituksen tapahtumista, joissa epäiltiin varusmiehiin kohdistunutta epäasiallista toimintaa. Kyseinen harjoitus järjestettiin 26. - 27. marraskuuta Jämsän Hallissa.
Kouluttajat vieressä
Pääesikunnan tiedotteen mukaan tapauksen esitutkinnassa on kuulusteltu yhteensä 21 epäiltyä, joista kolme on ammattisotilaita ja 18 varusmiehiä. Rikoksesta epäiltyjä on sekä Ilmasotakoulusta, että Porin Prikaatista.
Kaikkien epäiltyjen osalta rikosnimikkeinä ovat toiseen sotilaaseen kohdistunut pahoinpitely ja palvelusrikos.
Kaikki kahdeksan uhria olivat Porin Prikaatin varusmiehiä, joiden palvelus on jo päättynyt.
Epäillyt ylilyönnit tapahtuivat tiedusteluryhminä toimineiden maaliosastojen kiinniottojen ja kuulustelujen yhteydessä. Näitä suoritti Ilmasotakoulun varusmiehistä koostuva joukko. Paikalla oli myös kouluttajina toimineita ammattisotilaita, jotka ovat valvoneet toimintaa.
Pääesikunnan mukaan asia tulee siirtymään tutkintaa pyytäneille kurinpitoesimiehille, jotka päättävät asian lähettämisestä syyttäjälle syyteharkintaa varten. Syyttäjäksi on määrätty Sisä-Suomen syyttäjänviraston kihlakunnansyyttäjä Antti Virtanen.
Koska kyseessä ovat sotilasrikokset, niitä on poikkeuksellisesti tutkinut poliisin sijaan puolustusvoimat. Sotilasrikokset jaetaan useisiin eri ryhmiin, kuten palvelusrikoksiin ja esimiesrikoksiin.
Kiinteistönvälittäjä pahoinpideltiin asuntonäytön yhteydessä Järvenpäässä – kookas mies kävi naiseen käsiksi Ilmavoimien työntekijä joutuu taas syyttäjän hampaisiin – poliisitutkinta opiskelijavalinnoista valmistuiUutta tietoa Hallin sotilasrikostutkinnasta: epäillyt ammattisotilaat jatkavat normaalisti töissä, osa epäillyistä varusmiehistä kotiutui tänäänIlmavoimien sotaharjoituksessa epäillään rajuja ylilyöntejä: Yli kymmenelle tulossa syytteet - varusmiehiä kuulusteltiin kovin ottein ja pahoinpideltiin